Orzeꞌ nguzublo minaꞌbdiꞌzh pla men yezh Jerusalén,
nzhab bixaꞌ:
―¿Chi gat lëꞌt xaꞌ baꞌ,
xaꞌ kikwaꞌn rë xaꞌ nak zhiꞌn,
par gut bixaꞌ miyiꞌ baꞌ?
No kidiꞌzh miyiꞌ lo rë nak men,
mbaino yent kwan nzhab rë xaꞌ nak zhiꞌn lo xaꞌ.
¿Pas nu rë xaꞌ nak zhiꞌn baꞌ,
ngwayila la,
lëꞌ miyiꞌ baꞌ nak Krist?
Per be nane ka plo nzë miyiꞌ baꞌ;
per or yiꞌd xaꞌ nak Krist,
yent cho nane plo yiꞌd xaꞌ.
No mer kiluꞌ Me widiꞌzh cheꞌn Dios leꞌn yadoꞌ,
lëꞌchi mbin Me kwaꞌn nzhab rë xaꞌ reꞌ,
orzeꞌ naye midiꞌzh Me,
nzhab Me lo rë xaꞌ nzhin zeꞌ:
―Go,
ter niwiꞌ go lon,
per nanet go cho da,
mbaino ni nane go plo nzhala.
Per gat nzhalta por xigab yeka,
sino ke nzho ka tu Me mixëꞌl da,
no Me reꞌ Me ñal yila go;
ter gat nilibeꞌt go Me.
Per na nilibeꞌ ka Me,
porke lo Me nguroꞌn,
no lëꞌ Me mixëꞌl da.
Orzeꞌ ngokla pla rë men zeꞌ ngazen bixaꞌ Jesús,
per ni tu bixaꞌ nangayet la ngaleꞌi,
porke gat gal or cheꞌn Me,
per nayax men nzhin zeꞌ ngwayila bixaꞌ Jesús,
no nzhab bixaꞌ:
―Taxa,
¿chi másraꞌ rë kwaꞌn nazhon leꞌ Krist or yiꞌd Krist ke lo xaꞌ reꞌ?
No or mbin rë men fariseo kwaꞌn kidiꞌzh rë men,
orzeꞌ rë men fariseo zeꞌ kun rë ngulëiꞌ xaꞌ nileꞌ mandad,
mixëꞌl bixaꞌ pla xaꞌ nikina yadoꞌ par ngazen bixaꞌ Jesús,
ngago bixaꞌ Me lizhyiꞌb,
orzeꞌ nzhab Jesús lo rë xaꞌ zeꞌ:
―Xcheꞌptsa nzon kun go,
lëꞌda biꞌ la lo Me mixëꞌl da yizhyuo reꞌ;
lëꞌ go kwaꞌn da per nayazhëꞌlt go da,
porke nagakt yiꞌd go plo yoꞌn.
Orzeꞌ nguzublo kinaꞌbdiꞌzh bixaꞌ lo wech bixaꞌ,
nzhab bixaꞌ:
―¿Plo bi xaꞌ reꞌ,
mbaino nayazhëlt be xaꞌ?
¿Pas plo nzhin rë men Israel,
xaꞌ nzho lazh men grieg bi xaꞌ,
par luꞌ xaꞌi lo rë xaꞌ zeꞌ?
¿Kwan gab widiꞌzh kwaꞌn ne kureꞌ lo be:
“Lëꞌ go kwaꞌn da per nayazhëꞌlt go da,
porke nagakt yiꞌd go plo yoꞌn”?
No lult zhë lani zeꞌ,
nak zhë kwaꞌn más tsak,
no zhë zeꞌ dox naye midiꞌzh Jesús lo rë men Israel xaꞌ nzhin zeꞌ,
nzhab Me:
―¡Cho go nizëiꞌ laxtoꞌ,
yiꞌd go lon par go go nits kwaꞌn nizaꞌ yalnaban par dubtaꞌ!
Nela xmod nzobniꞌ ka lo Yech cheꞌn Dios,
laxtoꞌ xaꞌ yila da,
gak nela leꞌn tu youꞌ plo nilen nits kwaꞌn nizaꞌ yalnaban par dubtaꞌ.
Saꞌ midiꞌzh Jesús par nzhab Me xmod gak kun rë xaꞌ yila Me,
lëꞌ Sprit cheꞌn Dios yo laxtoꞌ bixaꞌ;
porke nagataꞌ xëꞌl Dios Sprit cheꞌn Dios,
porke lëꞌ Jesús nagataꞌ bi lo yibëꞌ.
No pla rë xaꞌ nzhin zeꞌ,
or mbin bixaꞌ rë kwaꞌn midiꞌzh Jesús,
orzeꞌ nzhab bixaꞌ:
―Walika miyiꞌ baꞌ nak xaꞌ nidiꞌzh por Dios,
xaꞌ nak diꞌzh yiꞌd,
nela xmod nzobniꞌ ka lo Yech cheꞌn Dios.
No más bixaꞌ nzhab:
―Lëꞌka Me baꞌ nak Krist,
Me kimbëz be yiꞌd.
Per zipla men nzhab:
―Per gat lëꞌt xaꞌ baꞌ nak Krist,
porke nagakt yiꞌd Krist lazh men Galilea,
porke lo Yech cheꞌn Dios nzobniꞌ,
lëꞌ Krist nakiꞌn yiꞌd ben cheꞌn Dabi,
no yezh Belén nakiꞌn gal Me,
plo ngok ska lazh rey Dabi.
No por kuzeꞌ,
rë men nzhin zeꞌ,
ziyën xigab mileꞌ bixaꞌ por Jesús.
Nzho bixaꞌ ngokla,
ngakëꞌ Jesús lizhyiꞌb,
per ni tu bixaꞌ nangayet laxtoꞌ ngaleꞌi.
Orzeꞌ miëkska rë xaꞌ nikina yadoꞌ zeꞌ,
plo nzhin rë men fariseo,
no kun rë xaꞌ nileꞌ mandad lo rë ngulëiꞌ,
orzeꞌ minaꞌbdiꞌzh rë xaꞌ reꞌ,
nzhab bixaꞌ:
―¿Chon nangayiꞌdnu go miyiꞌ zeꞌ?
Orzeꞌ nzhab rë xaꞌ nikina yadoꞌ zeꞌ:
―¡Yent cho nidiꞌzh nela xaꞌ reꞌ gaꞌ!
Orzeꞌ nzhab rë men fariseo zeꞌ:
―¿Chi nu go milaꞌ mikide xaꞌ baꞌ go?
Porke nagat yila tu rë xaꞌ nzo lo no xaꞌ baꞌ,
no ni tu rë xaꞌ fariseo,
nagate.
¡Per rë men reꞌ,
rë bixaꞌ nanet kwan nzobniꞌ lo ley,
kuzeꞌ rë bixaꞌ nzhiꞌbde!
No Nicodemo,
xaꞌ ngwatsiꞌ lo Jesús or yëꞌl,
nu xaꞌ reꞌ nak tu men fariseo no nzho xaꞌ xid rë men zeꞌ;
orzeꞌ nzhab xaꞌ:
―Per lo yech cheꞌn be nzobniꞌ,
nagakt këꞌ be kixuꞌ tu men sin naga ne be kwan mileꞌ xaꞌ.
Orzeꞌ ndil bixaꞌ Nicodemo,
nzhab bixaꞌ:
―¡O nul nzë lazh men Galilea!
Biwiꞌ lo Yech cheꞌn Dios par nel,
lëꞌ yezh Galilea,
laltaꞌ nagat roziꞌ tu xaꞌ nidiꞌzh por Dios.
Orzeꞌ kad bixaꞌ ña lizh bixaꞌ.